# Mandat for arbeidsgruppe som skal foreslå tiltak for å revitalisere, forsterke og forankre IA-arbeidet på den enkelte arbeidsplass

**Bakgrunn og formål**

Målet i gjeldende IA-avtale er å redusere sykefravær og frafall fra arbeidslivet. Det understrekes i avtalen at arbeidet med å skape et inkluderende arbeidsliv skjer i den enkelte virksomhet. Erfaringskartleggingen har samtidig pekt på at flere opplever avtalen som mindre forpliktende på den enkelte arbeidsplass enn tidligere avtaler. Avtalepartene er derfor enige om å sette ned en arbeidsgruppe som skal foreslå ulike tiltak på dette området.

**Mandat**

Arbeidsgruppen skal drøfte og fremme forslag om tiltak som kan bidra til å revitalisere og forsterke det lokale IA-samarbeidet, og derigjennom til lavere sykefravær og frafall.

Arbeidsgruppen skal utforme mulige tiltak som kan benyttes på den enkelte arbeidsplass, som tiltak knyttet til opplæring, informasjon, en mer målrettet sykefraværsoppfølging og en mal for en frivillig lokal avtale. Tiltakene skal innrettes på en måte som bidrar til å styrke IA-samarbeidet på arbeidsplassen. Det bør også vurderes om arbeids- og velferdsetaten kan og bør inkluderes på en hensiktsmessig måte. Tiltakene skal være fleksible nok til å omfatte ulike måter å forsterke det lokale IA-samarbeidet på. De skal være enkle og ubyråkratiske og må kunne tilpasses virksomhetenes utfordringer på sykefraværs- og frafallsområdet. Det skal arbeides med sikte på at tiltakene kan tilbys virksomhetene fra tidlig i 2023. Arbeidsgruppen skal så langt som mulig konkretisere sine forslag. Den skal også utforme felles informasjon om tiltakene.

**Organisering**

Arbeidsgruppen er nedsatt av koordineringsgruppen for oppfølging av IA-avtalen, og vil bestå av IA-partene og ledes av Arbeids- og inkluderingsdepartementet på administrativt nivå. Arbeids- og velferdsdirektoratet og Arbeidstilsynet vil også delta i arbeidsgruppen. Arbeids- og inkluderingsdepartementet er sekretariat for arbeidsgruppen. Arbeidsgruppen skal ferdigstille sitt arbeid innen 1.2.2023.

|  |  |
| --- | --- |
| Arbeids- og inkluderingsdepartementet (leder) |  |
| LO |  |
| NHO |  |
| Unio |  |
| KS |  |
| YS |  |
| Virke |  |
| Akademikerne |  |
| Spekter |  |
| KDD |  |
| Arbeids- og velferdsdirektoratet |  |
| Arbeidstilsynet |  |